داعش د مصر د پوځ پر پوستو بریدونو کې ۱۵ سرتېري وژلي
په مصر کې چارواکي وايي د داعش جنګیالیو د صنعا په ټاپو کې د پوځ پر ګنو پوستو بریدونه کړي او لږ تر لږه ۱۵ سرتیري یې وژلي دي.
د اسلامي دولت ډلې ادعا کړې چې د مصر د صنعا په ټاپو کې یې د مصري ځواکونو پر پوستو بریدونه کړي دي. چارواکو تراوسه د ۱۵ مصري سرتېرو وژل کېدل تاید کړي دي خو، داسې ښکاري چې د وژل شویو شمېر لا پسې لوړ شي، ځکه چې لا هم جنګ روان دی. چارواکي وايي بریدګرو؛ همهاله په څو امنیتي پوستو بریدونه پیل کړل چې، یو په کې د موټر بمب چاودنه وه. یو چارواکي د فرانسې خبري اژانس ته وویل " دا جنګ دی او لا هم روان دی." د روانې جګړې له کبله امبولانسونه سیمې تللی نشي چې زخمیان او مړي انتقال کړي، پوځ څرخي الوتکې غوښتلي دي. په داعش پورې تړلي جهادیان وخت ناوخت په صنعا کې د مصر پر پوځ بریدونه کوي. امنیتي چارواکي وايي چې بریدونه د ولایت د مرکز ال عریش په ختیځ کې د شیخ زواید په سیمه کې شوي، چې موټر بمب چاودنه، راکټ لنچرې، توغندي او لاسي بمونه په کې کارول شوي دي. اورپکو د شیخ زواید د پولیسو پوستو ته ورتلوونکې لارې تړلي دي چې د مرستندویه ځواک د ورتللو مخه ونیول شي. داعش په خپلې ویپاڼې کې په یوې اعلامیې کې لیکلي چې دوی ډله اییز بریدونه کړي دي " د اسلامي دولت زمریانو د خدای په مرسته د مرتد پوځ په څه باندې ۱۵ پوستو باندې همغږي بریدونه کړي دي. " د همدغه کال په جنورۍ کې د مصر د پوځ پر مرکز په ورته بریدونو کې لږ تر لږه ۲۴ تنه ووژل. په صنعا کې فعاله جهادي ډله د انصار بیت المقدس په نامه پېژندل کیږي چې په نومبر میاشت کې یې له اسلامي دولت یا داعش سره بیعت وکړ. ویل کیږي چې د ابو اسامه المصري په نامه یو عالم د دغې ډلې مشري کوي چې ورسره د مصر د پوځ یو پخوانی چارواکی هم فعالیت کوي. دا بریدونه، په قاهري کې د مصر د څارنوال هشام برکت له وژل کېدو دوه ورځې وروسته کیږي. په ۲۰۱۳ کال کې له واکه د محمد مرسي له لېرې کېدو وروسته؛ هشام برکت تر ټولو لوړ پوړی قضايي چارواکی دی چې په برید کې وژل کیږي. په مصر کې محکمې د اخوان المسلمین د ګوند سلګونه غړي په مرګ او بند محکوم کړي دي.